Генералым и фэеплъ зэхьэзэхуэ
Къэбэрдей-Балъкъэр къэрал университетым и спорт комплексым щекIуэкIащ 2006 — 2007 гъэхэм къалъхуа щIалэ, хъыджэбз цIыкIухэм дзюдомкIэ я ещанэ урысейпсо зэхьэзэхуэ. Ар фэеплъ хуащIащ юрист щIэныгъэхэм я кандидат, Къэбэрдей-Балъкъэрым щIыхь зиIэ и юрист, къэрал кIуэцI IуэхухэмкIэ IэнатIэм и генерал-майор Абыдэ Ахьмэд.
Зэхьэзэхуэм и къалэн нэхъыщхьэр щIалэгъуалэр спортым къыхэшэным и закъуэкъым, атIэ ныбжьыщIэхэр хэкупсэу къэгъэхъунырщ.
Зэхыхьэр къыщызэIуахым хэтащ КъБР-м и министерствэхэмрэ ведомствэхэмрэ я унафэщIхэр, Парламентым, спорт, жылагъуэ зэгухьэныгъэхэм я лIыкIуэхэр, Абыдэм и ныбжьэгъухэр, лэжьэгъухэр.
Къызэхуэсахэм захуигъэзащ УФ-м и ФСИН-м и управленэу КъБР-м щыIэм и унафэщI, полковник Лыхь Аслъэн. Абы и къэпсэлъэныгъэм щIалэгъуалэр къыщыхуриджащ генерал Абыдэ Ахьмэд хуэдэхэм щапхъэ трахыну. Спорт ехъулIэныгъэ куэд яIэнуи ехъуэхъуащ.
Унагъуэм, лэжьэгъухэм, зэхьэзэхуэм и къызэгъэпэщакIуэхэм фIыщIэ яхуищIащ УФ-м ФедерацэмкIэ и Советым хэта Бечелов Ильяс.
Генерал Абыдэм и фэеплъ зэхыхьэм хэтащ Кавказ Ищхъэрэм и щIыналъэхэм, Бурятием, Мэзкуу, Ростов областхэм къикIа спортсмен 500-м щIигъу. Я хьэлъагъ елъытауэ зэщхьэщыхауэ зэпэщIэтыныгъэхэр щекIуэкIа гупхэм спортсменхэм Iэзагъ лъагэ, текIуэныгъэм зэрыхущIэкъур къыщагъэлъэгъуащ.
ТекIуахэмрэ къыхэжаныкIахэмрэ кубокхэр, медалхэр, фэеплъ футболкэхэр иратащ.
ЖЫЛАСЭ Замир.
